Broj: 711-I-592-P-397-22/23-02-24

Zagreb, 26. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva te Davorina Ivanjeka, Aleksandre Jozić-Ileković i Tončice Božić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Hrvoja Fabijana, voditelja Općeg odjela u trgovačkom društvu Odvodnja d.o.o. Zadar, za davanjem očitovanja Povjerenstva,** na 190. sjednici održanoj dana 14. listopada 2022.g. donosi sljedeće

**OČITOVANJE**

1. **Obveznik kojem završava mandat člana uprave trgovačkog društva i koji je imenovan vršiteljem dužnosti na istu funkciju obveznik je ZSSI-a te ga u cijelosti obvezuju zabrane i ograničenja propisana odredbama ZSSI-a.**
2. **Obveznik iz točke I. izreke dužan je podnijeti imovinsku karticu po prestanku obnašanja funkcije vršitelja dužnosti člana uprave trgovačkog društva.**

 Obrazloženje

Zahtjev za očitovanjem podnio je Hrvoje Fabijan, Voditelj općeg odjela u trgovačkom društvu Odvodnja d.o.o. Zadar. U Povjerenstvu zahtjev je zaprimljen 05. listopada 2022.g. pod poslovnim brojem 711-U-8160-P-397/22-01-1, povodom kojeg se vodi predmet broj P-397/22.

Člankom 3. stavkom 1. i 2. propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, s obzirom da je član uprave u trgovačkom društvu Odvodnja d.o.o. Zadar obveznik u smislu članka 3. stavka 1. točke 40. ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U svojem zahtjevu podnositelj postavlja upit jesu li obveze iste i u situaciji kada istoj osobi završava mandat i imenovana je vršiteljem dužnosti na istu funkciju, točnije mora li ta osoba postupati kao da je imenovana na funkciju, a ne v.d. posebice vezano za podnošenje izvještaja o imovinskom stanju dužnosnika.

Člankom 240. stavkom 1. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13., 110/15. i 40/19., dalje u tekstu: ZTD) propisano je da uprava društva, koja se sastoji od jednog ili više direktora, vodi poslove društva na vlastitu odgovornost, te je člankom 241. stavkom 1. istog Zakona propisano da uprava zastupa društvo.

S obzirom da vršitelj dužnosti člana uprave trgovačkog društva imenovan odlukom osnivača ili nadzornog odbora ima sva prava i ovlasti direktora društva, te da se upisuje u sudski registar nadležnog trgovačkog suda, u cijelosti ga obvezuju zabrane i ograničenja propisane odredbama ZSSI-a.

Nadalje, člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane zakonom. Stavkom 2. istog članka propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Međutim, s obzirom da iz zahtjeva za očitovanjem proizlazi da je obveznik nakon isteka mandata člana uprave trgovačkog društva imenovan vršiteljem dužnosti člana uprave istog trgovačkog društva te s obzirom da mu dužnost ne prestaje, nije dužan Povjerenstvu podnijeti imovinsku karticu povodom prestanka mandata sve do prestanka obnašanja navedene dužnosti, odnosno dužan je podnijeti imovinsku karticu povodom ponovnog izbora/imenovanja na dužnost člana uprave trgovačkog društva, ukoliko bude izabran na novo mandatno razdoblje

Sijedom navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelju zahtjeva, putem e-maila
2. Objava na internetskoj stranici Povjerenstva
3. Pismohrana